|  |  |
| --- | --- |
| Årsmelding for 2022 – Vedlegg 4BANEKOMITEENAustrått golfbane |  |

Et kjennetegn for Austrått Golfbane er at det er Austrått Golfklubb som står ansvarlig som leietager og driver av golfbanen. Noen har det slik men mange baner har en organisasjonsform hvor klubb og bane er helt adskilt. Det er viktig å ha dette i tankene og kanskje kunne vår organisering vært endret? Dette er en diskusjon som hører hjemme i et eget forum da driften av banen nå begynner å bære preg av stor slitasje på klubbens medlemmer mht praktisk arbeid, dugnad, vedlikehold etc.

Banen ble åpnet for vanlig drift primo mai med normale vårforhold. Arbeidet med greenene ble intensivert i år da Syver Srøbka tok ansvaret for dette arbeidet etter å ha gjennomført greenkeeperkurs høsten 2021.

Men det skulle vise seg å bli et trøblete år. Allerede tidlig i mai skjedde et uhell hvor en golfball ble slått over sikringsnettet mot campingplassen og det oppsto skade på tredje manns eiendom. AGK tok dette alvorlig og det ble gjort endringer i bane 5 både med fairwayplassering og forbud mot bruk av langtrekkende køller for å unngå konfrontasjoner med campinggjester.

Tidlig i juni startet nedbøren og den varte i nær 3 måneder. Flere ganger måtte banen stenges pga overvann og umulige forhold for å drive vedlikehold. Robotene måtte parkeres og manuelle klippere var det ikke mulig å benytte. I juli/august var det ikke mulig å spille golf lenger og banen og driving range ble stengt. Klubbmesterskapet ble utsatt flere ganger men ble tilslutt gjennomført helt på tampen av sesongen.

Vanskelige forhold samt stor innsats av enkeltpersoner (Bengt) på deler av banen som var noenlunde tørr gjorde at det ble valgt ikke å engasjere vedlikholdsmann(skap) eksternt.

Vanskelig baneforhold gjorde at sesongen 2022 ble sterkt redusert og banen lite brukt i forhold til året før som ble et rekordår.

Store overvannsmengder har forårsaket alvorlige skader på dreneringssystemet og det ble derfor bestemt å iverksette nødvendige tiltak høsten 2022. Før frosten kom i slutten av november ble det gravd nye drensgrøfter og montert rør i området ved nedre del av drivingrange og ved utslag på bane 2 samt i fairway på bane 2. Dette arbeidet må fortsette i 2023 etter nærmere vurderinger når våren kommer. Arbeidet er omfattende og kvalifiserer for tilskudd fra Ørland kommune for drenering av jordbruksland. Ørland kommune tok også ansvar og iverksatte et større arbeid for å reparere brudd på hovedløpet på dreneringen ved green 9.

Teknisk utstyr

Roboter

 Sesongen startet med bløt bane og gresset fikk et tidlig forsprang på robotene slik at det var nødvendig å kjøre en manuell klipp i en oppstartsfase. Robotanlegget hadde overlevd vinteren godt og alle ladere og roboter fungerte fra dag 1. Med noen unntak har robotene fungert bra denne sesongen. Vi er sårbare mht klipping og dette viser seg når vi får langvarig teknisk stans på en eller flere roboter. Arealet roboten står i blir da liggende mer eller mindre brakk og må etter hvert klippes manuelt.

Pga store driftsproblemer pga overvann har flere roboter vært mer eller mindre parkert denne sesongen som ble avsluttet 1 måned tidligere enn normalt. Problemer med leveranser av deler fra Husqvarna gjorde at det var vanskelig å skaffe reservedeler, batteri med mer allerede fra våren. Det siste batteriet ble levert etter at robotene var parkert.

Ved slutten av sesongen viser timetelleren at noen roboter har passert 10 000 (titusen) driftstimer og har en samlet distanse på opp ca 300 mil. Det ble utført fortløpende batteriskifting og flere vil komme i 2023. Normal slitasje på robotene ble fulgt opp med rutinemessig service og vedlikehold.

Klippere og maskiner

Klippeaggregatene var slipt og gjort klar til drift for sesongen.

Etter hvert ble forholdene umulige for klipperene og som en nødløsningen ble det gått over til å bruke Citrix påmontert traktor for i det hele tatt å holde gresset nede.

Ballplukker-bilen som ble innkjøpt for et par år siden ble kondemnert og en Pajero ble anskaffet på tampen av sesongen. Tøffe forhold for golfbilen har medført skader på denne og nye deler ble bestilt fra USA, ankom i november. Denne bilen er lite egnet som arbeidsbil og det må vurderes å anskaffe et kjøretøy som er mer egnet for å drive vedlikehold av banen med.

Arbeidskraft

Det var satt av midler på budsjettet til innleie av arbeidskraft. Pga forholdene som er forklart foran ble det valgt ikke å aktivisere innleie. Hele banedriften ble overlatt til dugnadsinnsats av klubbens medlemmer.

Sjelden har vel greenene vært bedre klippet og stelt! På forsommeren ble det foretatt vertikalskjæring, dressing og gjødsling . I hele sesongen har klipping blitt gjort på dugnad opp til 3 ganger i uka takket være en stor innsats av Karen, Nancy og Syver. Tidligere har det vært store problemer med tørke men i år fikk greenene nok vann og med godt stell ellers hadde vi grønne og fine greener.

Driving Rangen er som alltid upåklagelig driftet og vedlikeholdt, dette er nærmere beskrevet i egen rapport. Noen av klubbens medlemmer har på dugnad sørget for daglig klipping, ballsamling/etterfylling på automater og generelt vedlikehold. Via bekjentskaper hadde vi i løpet av vinteren anskaffet nytt (laksenot) sikringsnett mellom DrivingRange og bane 1. Stor dugnad ble gjennomført og gammelt nett fjernet og nytt ble montert før sesongen startet.

Oppsummering

Sesongen 2022 ble uten tvil den sesongen vi har hatt størst problem med å holde standarden tilfredsstillende. Dette pga de ekstreme værforholdene vi har hatt. Sammenbrudd i dreneringssystemet har medvirket til umulige forhold. I år som tidligere har det vært krevende å utføre nødvendig vedlikeholdsarbeid med den tilgjengelige arbeidskapasiteten som klubbens medlemmer kan stille med. Vi har nå kommet dit hvor grensesnittet mellom tilgjengelig arbeidskraft med frivillig arbeid og økonomi blir tydelig.

Vi står overfor et valg mellom at klubbens medlemmer yter mer frivillig arbeid alternativt tilfører flere økonomiske midler slik at det kan leies inn arbeidskraft og skaffes /erstattes gammelt utstyr.

Hvis ingen av disse alternativene skjer vil standarden på banen bli satt tilbake og i verste fall må driften reduseres.

Brekstad 1. Mars 2023

Johan Uthus

Baneansvarlig og styreleder